b'\n_START_ARTICLE_\nPandektos\n_START_PARAGRAPH_\nPandektos (gr. ir lot. pandectae - "visa apimantis"), digestai (lot. digesta - "sutvarkyta") - rom\xc4\x97n\xc5\xb3 teisinink\xc5\xb3 rinkiniai, rom\xc4\x97n\xc5\xb3 teis\xc4\x97s kodifikacijos (Corpus iuris civilis) sud\xc4\x97tin\xc4\x97 dalis._NEWLINE_Justiniano kodifikacij\xc4\x85 (Corpus iuris civilis) sudaro keturios dalys: Kodeksas (Codex), Digestai arba Pandektai (Digesta), Institucijos (Institutiones) ir Novelos (Novellae). Tai svarbiausias m\xc5\xabs\xc5\xb3 \xc5\xbeini\xc5\xb3 apie rom\xc4\x97n\xc5\xb3 teis\xc4\x99 \xc5\xa1altinis. Digesta, kartais ta dalis vadinama Pandektais (Pandectae), sudaryta i\xc5\xa1 \xc5\xbeymiausi\xc5\xb3 Romos teisinink\xc5\xb3 veikal\xc5\xb3 i\xc5\xa1trauk\xc5\xb3. Darbas u\xc5\xbebaigtas 530 m. Teis\xc4\x97tyrininkai iki pat XIX a. pabaigos tyr\xc4\x97 pandekt\xc5\xb3 tekstus. Pandektistika kaip teis\xc4\x97tyra tur\xc4\x97jo \xc4\xaftakos \xc5\xa1iuolaikin\xc4\x97s civilin\xc4\x97s teis\xc4\x97s atsiradim\xc4\x85. Vokietijos civilinis kodeksas (BGB) - pandektotyros rezultatas._NEWLINE_Sudarius Justiniano kodeks\xc4\x85, 530 m. imperatorius paved\xc4\x97 teisininkui Tribonianui, \xc4\xaftraukiant dar 16 teis\xc4\x97s \xc5\xbeinov\xc5\xb3, i\xc5\xa1rinkti taip pat ir tinkam\xc4\x85 med\xc5\xbeiag\xc4\x85 i\xc5\xa1 to meto teisinink\xc5\xb3 ra\xc5\xa1t\xc5\xb3 (veikal\xc5\xb3). Taip atsirado Pandektos, pa\xc5\xbeod\xc5\xbeiui - visa (t. y. vis\xc4\x85 teis\xc4\x99) apimantis (rinkinys)._NEWLINE_Buvo panaudoti 39 jurist\xc5\xb3 veikalai, i\xc5\xa1rinkta 2000 pastraip\xc5\xb3. Atrenkant praktin\xc4\x99 med\xc5\xbeiag\xc4\x85, i\xc5\xa1vengiant prie\xc5\xa1taravim\xc5\xb3, pritaikant senuosius ra\xc5\xa1tus prie galiojan\xc4\x8dios teis\xc4\x97s, komisija buvo \xc4\xafgaliota ne\xc4\xaftraukti, keisti arba patobulinti turim\xc4\x85 teis\xc4\x97s materij\xc4\x85. Pakeitimai (pavadinti Emblemata Triboniani) nors ir gaus\xc5\xabs, ta\xc4\x8diau nepasitarnavo tam, kad naujajame rinkinyje neb\xc5\xabt\xc5\xb3 pasenusi\xc5\xb3 dalyk\xc5\xb3. Daugelis teisini\xc5\xb3 "pasa\xc5\xbe\xc5\xb3" pateikti netinkamoje vietoje (leges fugitivae, erraticae) arba jie kartojasi (geminationes).'